"**ธาตุทองซาวด์**" เป็นเพลงแนวแร็ป–ฮิปฮอปในอัลบั้มชื่อเดียวกันของยังโอม แร็ปเปอร์ชาวไทย วางจำหน่ายเมื่อวันที่ 25 มกราคม พ.ศ. 2566 "ธาตุทองซาวด์" อธิบายชีวิตของเด็กชนชั้นล่างที่มีความลำบากและเล่าเรื่องชีวิตของผู้แต่ง ยังโอม ในโรงเรียนมัธยมที่เขาเคยศึกษา เพลงได้รับความนิยมจาก "อีกี้" ตัวละครที่ปรากฏตัวในมิวสิกวิดีโอ และเกิดกระแสการนำภาพการแต่งตัวในยุคปี 2000 ของนักแสดงและนักการเมืองมาเผยแพร่ผ่านสื่อสังคมออนไลน์

ภูมิหลังและเนื้อร้อง
--------------------

เริ่มจากการที่ผมได้เข้ามาเรียนมัธยม เริ่มเจอสังคมที่ตื่นตาตื่นใจช่วงวัยนั้น การมีเพื่อนซี้ที่สนิท การมีความรักครั้งแรก การเริ่มแอบชอบใครสักคน การจีบเพื่อนต่างโรงเรียน รวมไปถึงชีวิตของเด็กนักเรียนที่เคยผิดพลาด อยากรู้อยากลองทั้งแอลกอฮอล์ ยาเสพติด และยังสะท้อนถึงจุดเริ่มต้นของการก้าวเข้าวงการแรปเปอร์อีกด้วยครับ
—ยังโอมกล่าวในงานเปิดตัวอัลบั้ม*ธาตุทองซาวด์*

"ธาตุทองซาวด์" เป็นเพลงในอัลบั้มชื่อเดียวกัน *ธาตุทองซาวด์* ซึ่งเป็นผลงานลำดับที่สองถัดจาก *แบงกอกแลกาซี* (BANGKOK LEGACY; พ.ศ. 2563) เปิดตัวครั้งแรกในงาน*YOUNGOHM’S THATTHONG SOUND LISTENING PARTY* โดยเล่าเรื่องของช่วงเวลาที่เขาใช้กับเพื่อนพ้องที่โรงเรียนมัธยมวัดธาตุทองซึ่งเป็นที่มาของชื่อเพลง ยังโอมยังตั้งใจทำให้เพลงนี้เป็นตัวแทนของนักเรียนโรงเรียนมัธยมวัดธาตุทอง ในอัลบั้มแรกของเขา *แบงกอกแลกาซี* ยังโอมเน้นการระบายความรู้สึกสุดขีดออกมา ขณะที่เพลงต่าง ๆ ในอัลบั้ม "ธาตุทองซาวด์" จะเน้นไปที่การปูพื้นหลังความพยายามและความสำเร็จของยังโอม

มีการกล่าวถึงโรงเรียนมัธยมวัดธาตุทองในเนื้อร้องหลายครั้ง เช่น "โย่ว และนี่คือเสียงจากเด็กวัด [...]" หรือ "และนี่คือธาตุทองซาวด์ [...] ถึงไม่มีเครื่องเพชรแวววาว แต่กูทำให้ธาตุทองพราวด์ (proud)" ยังโอมกล่าวกับ*เดอะแมตเตอร์* ว่านอกจากเพลงนี้จะเป็นตัวแทนของ "เด็กวัด" แล้ว ยังพยายามจะสื่อเด็กชนชั้นล่างที่ต่างต้องเผชิญและต่อสู้กับปัญหาทางครอบครัวและเศรษฐกิจ การที่พวกเขาสามารถยืนหยัดในสังคมและใช้ชีวิตต่อไปได้นั้น เขาจึงมองว่าเด็กวัดนั้นมีความแข็งแรงตามหนึ่งในท่อนของเพลง "โย่ว และนี่คือเสียงจากเด็กวัด แข็งแรงเหมือนกับมึงเอาเหล็กงัด" ผศ.ดร.รัตนพล ชื่นค้า ผู้อำนวยการสถาบันภาษาศาสตร์และวัฒนธรรมศึกษาราชนครินทร์ คณะมนุษยศาสตร์ มหาวิทยาลัยเกษตรศาสตร์ วิเคราะห์ว่าเพลงนี้เป็นการปลดปล่อยอารมณ์ความคับข้องใจต่อการตีกรอบหรือบรรทัดฐานทางสังคมใหม่

มิวสิกวิดีโอ
------------

ยังโอมเผยแพร่มิวสิกวิดีโอของ*ธาตุทองซาวด์* ในวันที่ 6 เมษายน พ.ศ. 2566 หลังก่อนหน้านี้ได้ปล่อยเพียงแต่วิดีโอเพลงทางการ (Official Audio) และมีผู้เข้าชมกว่า 56 ล้านครั้ง (ข้อมูล ณ​ วันที่ 8 เมษายน) การถ่ายทำใช้เวลาทั้งสิ้น 2 วัน ยังโอมใช้งบประมาณในการผลิตมิวสิกวิดีโอราว 1.2 ล้านบาท เพราะต้องการให้เป็นพิสูจน์ว่าชาวไทยมีความสามารถที่จะทำสิ่งใดหากพยายามอย่างเต็มที่ผ่านสื่อกลางคือมิวสิกวิดีโอที่ดีที่สุดของเขา

ในมิวสิกวิดีโอปรากฏตัวละครหลายตัว หนึ่งในตัวละครที่ได้รับการพูดถึงมากที่สุดคือ "อีกี้" แสดงโดย มชณต สุวรรณมาศ สก๊อย (เด็กแว้น) ที่มีแบบอย่างการแต่งตัวในยุควายทูเคอย่างการไว้ผมทรงรากไทรที่เป็นเอกลักษณ์ของยุค นอกจากนี้ ไพรวัลย์ วรรณบุตร อดีตพระนักเทศน์ยังปรากฏตัวในมิวสิกวิดีโอด้วย

การตอบรับ
---------

มิวสิกวิดีโอ "ธาตุทองซาวด์" มีผู้เข้าชมมากกว่า 5 ล้านครั้งหลังการเผยแพร่ 2 วัน และ 10 ล้านครั้งหลังการเผยแพร่ 5 วัน ยังโอมแสดงความเห็นว่าหากได้รับการสนับสนุนจากรัฐบาลจะทำให้ชื่อเสียงและภาพลักษณ์ของประเทศไทยสามารถนำเสนอสู่ต่างประเทศได้ มีกระแสการเผยแพร่ภาพของตนในยุควายทูเคโดยนักแสดงที่มีชื่อเสียงหลายคน เช่น อารยา เอ ฮาร์เก็ต, เฌอมาลย์ บุญยศักดิ์ รวมถึงนักการเมืองอย่าง คุณหญิงสุดารัตน์ เกยุราพันธุ์ หัวหน้าพรรคไทยสร้างไทย, พิธา ลิ้มเจริญรัตน์ หัวหน้าพรรคก้าวไกล และธนาธร จึงรุ่งเรืองกิจ ประธานคณะก้าวหน้า เป็นต้น ทั้งนี้ ยังส่งผลให้ไฮไฟฟ์กลับมาได้รับความนิยมด้วย

อ้างอิง
-------

1. ↑  ""YOUNGOHM" ชวน Throwback รำลึกวัยมัธยม!! จุดเริ่มต้นที่ทำให้ทุกคนรู้จักเขาผ่านอัลบั้มเต็มชุดที่ 2 'ธาตุทองซาวด์'". *แนวหน้า*. 2023-02-04. สืบค้นเมื่อ 2023-04-13.
2. 1 2  ""ยังโอม" (YOUNGOHM) กลั่นชีวิตวัยมัธยมเป็นอัลบั้มสุดคูล "ธาตุทองซาวด์"". *Bangkokbiznews*. 2023-01-28. สืบค้นเมื่อ 2023-04-13.
3. ↑  "โย่ว และนี่คือเสียงจากเด็กวัด เพลงธาตุทองซาวด์ จากหนุ่ม YOUNGOHM". *TrueID*. 2023-02-01. สืบค้นเมื่อ 2023-04-13.
4. ↑  "YOUNGOHM ชวน Throwback รำลึกวัยมัธยม ผ่านอัลบั้มเต็มชุดที่ 2 "ธาตุทองซาวด์"". *สนุก.คอม*. 2023-01-31. สืบค้นเมื่อ 2023-04-13.
5. ↑  "ฟังเสียงเด็กวัดจากอัลบั้ม 'ธาตุทองซาวด์' บันทึกช่วงเวลาที่ผ่านไปแล้วของ 'YOUNGOHM'". *Urban Creature*. 2023-03-11. สืบค้นเมื่อ 2023-04-13.
6. ↑  "จาก "เพลงธาตุทองซาวด์" เปิดประวัติ วัดธาตุทอง ตามเพลง". *ฐานเศรษฐกิจ*. 2023-04-12. สืบค้นเมื่อ 2023-04-13.
7. ↑  "โย่ว! และนี่คือเสียงจากเด็กวัด: รู้จัก YOUNGOHM ผ่านเสียงจากธาตุทองซาวด์". *The Matter*. 2023-04-11. สืบค้นเมื่อ 2023-04-13.
8. ↑  ""อีกี้" สก๊อยสาวแซ่บซี้ด "ธาตุทองซาวด์" อดีต ความทรงจำ ครั้งหนึ่งในชีวิต". *ไทยรัฐ*. 2023-04-12. สืบค้นเมื่อ 2023-04-13.
9. ↑  "YOUNGOHM ปล่อยเอ็มวี "ธาตุทองซาวด์" พา "หลิน" กับทีมทะลุ 2 ล้านวิวใน 1 วัน! (ภาพ)". *สนุก.คอม*. 2023-04-08. สืบค้นเมื่อ 2023-04-13.
10. ↑  "หลิน มชณต เผยเบื้องหลังความแซ่บ กว่าจะเป็นอีกี้ในเพลง ธาตุทองซาวด์ (คลิป)". *ไทยรัฐ*. 2023-04-08. สืบค้นเมื่อ 2023-04-13.
11. ↑  "'ยังโอม' แรปเปอร์หนุ่ม เผย MV 'ธาตุทองซาวน์' ใช้เงินเยอะสุดในชีวิต พร้อมฝากถึงภาครัฐ". *True4U*. 2023-04-13. สืบค้นเมื่อ 2023-04-13.
12. ↑  "อีกี้ กระหึ่ม ! MV ธาตุทองซาวด์ ยังโอม ทุ่มงบ 1.2 ล้าน - เผยเหตุที่ต้องใช้เงินมากที่สุดในชีวิต". *Kapook*. 2023-04-12. สืบค้นเมื่อ 2023-04-13.
13. ↑  "หลิน มชณต โพสต์ความในใจหลังกระแส "อีกี้" ใน "ธาตุทองซาวด์" ทำ YOUNGOHM ชื่นชม!". *สนุก.คอม*. 2023-04-11. สืบค้นเมื่อ 2023-04-13.
14. ↑  "หลิน มชณต ภูมิใจบท 'อีกี้' นางเอกเอ็มวี ธาตุทองซาวด์ ปลุกกระแสฮิต วัยรุ่นY2K". *ข่าวสด*. 2023-04-13. สืบค้นเมื่อ 2023-04-13.
15. ↑  "'เพลงธาตุทองซาวน์' โคฟเวอร์ อีกี้ กระหึ่มรับสงกรานต์ 'ยังโอม' เปิดใจทุ่มหลักล้าน!". *TNN*. 2023-04-12. สืบค้นเมื่อ 2023-04-13.
16. ↑  "ปังไม่ไหว สก๊อย "แพรรี่ ไพรวัลย์" โดดแจมเอ็มวี "ยังโอม" (ชมคลิป)". *MGR*. 2023-04-07. สืบค้นเมื่อ 2023-04-13.
17. ↑  "อีกี้มันเป็นสก๊อย แบบท็อปฟอร์ม MV 'ธาตุทองซาวด์' มาแรงอันดับ 1". *Workpoint Today*. 2023-04-09. สืบค้นเมื่อ 2023-04-13.
18. ↑  ""ธาตุทองซาวด์" ยังโอม ทุ่มทุน 7 หลัก เปิดตัว 5 วัน ทะลุ 10 ล้านวิว". *ฐานเศรษฐกิจ*. 2023-04-12. สืบค้นเมื่อ 2023-04-13.
19. ↑  "YOUNGOHM โพสต์ฝากถึงภาครัฐหลังทุ่มเงินล้านจน "ธาตุทองซาวด์" ผ่าน 10 ล้านวิวใน 5 วัน". *สนุก.คอม*. 2023-04-12. สืบค้นเมื่อ 2023-04-13.
20. ↑  "อึ้ง MV ธาตุทองซาวด์ 'ยังโอม' ควักทุน 7 หลัก หวังโชว์ทั่วโลก ฝากถึงรัฐ". *ข่าวสด*. 2023-04-11. สืบค้นเมื่อ 2023-04-13.
21. ↑  "อีกี้ กระหึ่มโซเชียล ชาวเน็ตแห่โพสต์ภาพย้อนยุค Y2K". *Channel 7*. 2023-04-13. สืบค้นเมื่อ 2023-04-13.
22. ↑  Today, Bright (2023-04-14). "ธนาธร เอาด้วย! ปล่อยภาพ Y2K รับสงกรานต์ "ก่อนจะนิ่งกลิ้งมาก่อน"". *Bright Today*.
23. ↑  "Hi5 คืออะไร ทำไม อีกี้ Y2K จากธาตุทองซาวด์ ชวนนึกถึงโซเชียลมีเดียยุคเก่า". *www.thairath.co.th*. 2023-04-12.